Ukuxaka kwesomiso kuphoqa ukongiwa kwamanzi | News24Ukuxaka kwesomiso kuphoqa ukongiwa kwamanziLESI somiso esihlasele izwe iNingizimu Afrika, ikakhulukazi isifundazwe iZulu-Natali sidinga ukuthi sisebenzisane ngokubambisana ukuze sikwazi sonke ukuba namanzi anele size siphele.Muningi umonakalo esiwubonayo kanye nesizwa ngawo lapho kufa khona izitshalo kanye nemfuyo. Izinkomo ikakhulu zibulawa ukungawatholi amanzi anele, kanti nezulu seliyashisa kakhulu. Imifula eminingi ebigeleza amanzi ishile, sekugcwele isihlabathi esimbiwayo ukuze kuvele amanzi. Siyezwa futhi ukuthi nabezolimo bayakhala ngokuthi isivuno sabo siyancipha.Miningi imizamo eyenziwa iminyango ehlukene ka Hulumeni ukulwisana nokuxazulula lesimo esibucayi. Kunezinhlelo zokuyisa amanzi ngamathange ahambayo, kanye nokunika abantu amathange lawa okuthiwa ojojo ukuze babeke kuwo amanzi.UHulumeni kazwelonke nowesifundazwe unezinhlelo zokufundisa nokuqwashisa imiphakathi eyahlukahlukene ngokubaluleka kokongiwa kwamanzi. UHulumeni usebenzisa zonke izinhlaka zokuxhumana ukusabalalisa imiyalezo ngesimo sokuntuleka kwamanzi. Sekuyinselelo kithina njengezakhamuzi zaseNingizimu Afrika ukuqinisekisa ukongiwa kwamanzi emakhaya ethu, ezindaweni zokusebenza, ezindaweni zomphakathi, njalonjalo. UHulumeni ufaka izigidi zemali ohlelweni lokunciphisa amanzi avuzayo kompompi kanye nezindlu zangasese emakhaya ethu nasezindaweni zomphakathi. Ngaphansi kwaloluhlelo kuzoqeqeshwa abantu abasha abangu-15 000 kusuka kulo nyaka kuya ku-2017. Kuzothathwa abantu abasha kuzwelonke, laba abanomatikuletsheni kanye nabafunde bathola u-N3 kwiMaths neScience.Laba bantu abasha bazozitholela amakhono okuwenza lo msebenzi. Maningi amanzi alahlekayo ngokuvuza kwawo emakhaya singanakile. Uma singawonga la manzi impela nesimo sesomiso ngeke sibe nzima kakhulu. Umpompi noma indlu yangasese evuzayo ingenza silahlekelwe amalitha angamashumi amathathu amanzi ngehora.Uma ubala lokhu kuzwelonke kuyacaca maningi amanzi amoshekayo singanakile. UMongameli wezwe uMnu Jacob Zuma wethule uhlelo lokongiwa kwamanzi ngokulungisa ompompi nezindlu zangasese emakhaya ethu ngenyanga ka September kwisifundazwe saseMpuma Koloni. Umongameli ugcizelelile ukuthi kubaluleke kangakanani ukongiwa kwamanzi ngoba iNingizimu Afrika vele iyizwe elingenawo kahle amanzi. Lesi simo besikhona ngisho isomiso esisihlasele singakaveli.Lesi somiso kumele sisikhumbuze sonke ukuthi imifula kayigelezi unomphelo kanjalo nemvula ayihlali ina. Wonke amanzi ethu amele ukongiwa aphathwe kahle ukuze ahlale ekhona. Ngale kwamanzi ayikho impilo. “Uma ubona umpompi ovuzayo wuvale, uma ubona amanzi egeleza emgwaqeni shayela umasipala wakho. Akekho umuntu okumele amoshe amanzi; ngoba uma ephela siyozithola sisengxakini ebesingakwazi ukuyivimba,” kusho uMongameli uZuma.Sonke ngamunye ngamunye masizimisele ngokonga amanzi. Sishintshe indlela esiwaphatha ngayo. Ngale kwamanzi ayikho impilo.NDALA MNGADI uMqondisi kuHulumeni kwaKwaZulu-Natal
